泉上人畫牡丹
作者：强至
朝代：宋

paragraphs: 芳樹不合生深堂，座上似已聞生香。
乃知丹青逼造化，獨有真假爭毫芒。
枝外霏微包雨露，筆迹淋漓濕縑素。
遊蜂蛺蝶頻往來，今日經營知汝誤。
蜀川趙昌妙花樹，前後無人昌獨步。
師今合昌成一人，畫手紛紛那敢措。
上人筆下如有神，一掃欲空西洛春。
姚黄魏紫色憔悴，自覺筆假勝天真。
天工栽花苦榮謝，畫工運巧無冬夏。
天工巧極誰論價，輸帛傾金只酬畫。
將令世俗尊造化，呼僮捲障不復掛。